Гуфэбэныгъэр къызэбэкIырэ мэфэкI | Адыгэ Макъ\nГуфэбэныгъэр къызэбэкIырэ мэфэкI\nУнагъом, шIулъэгъум ыкIи шъыпкъагъэм я Мафэ бэдзэогъум и 8-м тикъэралыгъо щыха­гъэунэфыкIыгъ. Мэхьанэшхо зиIэ мэфэкIым Адыгеими зыщиушъомбгъугъ. ЗэгурыIоныгъэ азыфагу илъэу зэдэпсэухэрэ зэшъхьэгъусэхэр агъэшIуагъэх, ныбжьыкIэхэм ящысэтехыпIэхэу «За любовь и верность» зыфиIорэ медальхэр аратыгъэх.\nУнагъом, шIулъэгъум ыкIи шъыпкъагъэм я Мафэ Адыгеим зэрифэшъуашэу щыхагъэунэфыкIыгъ. МэфэкI Iофтхьа­бзэ­­хэр республикэм ирайонхэм зэкIэми ащыкIуагъэх. Ау, хабзэ зэрэхъугъэу, Адыгеим икъэлэ шъхьаIэ мэфэкIым нахь зыщиушъомбгъугъ.\nАдыгэ Республикэм и ЛIы­шъхьэу КъумпIыл Мурат унагъом мэхьанэшхо зэриIэр къыхегъэщы. НыбжьыкIэхэм Iэ­пы­Iэгъу афэхъугъэным, на­хьыжъхэр гъэлъэпIэгъэнхэм ынаIэ ты­регъэты. Унагъом, шIулъэгъу­ныгъэм ыкIи шъыпкъагъэм я МафэкIэ КъумпIыл Мурат рес­публикэм исхэм къафэгушIуагъ.\n— Унагъор пстэуми якъе­жьапI. Нахьыжъхэм шъхьэкIэфэныгъэу, гукIэгъуныгъэу ахэлъыр ныбжьыкIэхэм арагъэлъэгъу, ящысэкIэ неущрэ мафэм фа­гъасэх.\nКъэралыгъом илъэшыгъэ зыIэ илъыр унэгъо пытэр ары. ЗэгурыIоныгъэ, гуфэбэныгъэ, на­сып дахэ унагъо пэпчъ ­ерэлъ, — инстаграм нэкIубгъом къыритхагъ КъумпIыл Мурат.\nМыекъуапэ щыкIуагъэхэ Iоф­тхьабзэхэр «Парад семьи» зыфиIорэмкIэ къызэIуахыгъэх. Илъэсыбэ зэдэзыгъэшIагъэхэ зэшъхьэгъусэхэр, сабыибэ зи­Iэхэр, ныбжьыкIэхэр зэгъусэхэу культурэм и Унэу «Гигантым» къыщегъэжьагъэу къэлэ паркым нэс кIуагъэх. Орэд жъынчыр чыжьэу Iузэ, чэфыр къызэбэкI­хэрэ унагъохэр паркым нэсыгъэх.\nМэфэкIышхор къызышъхьарыогъэ паркым щыжъотыгъ. Орэд макъэмрэ сабыеу джэгу­хэрэм ячэфырэ зэхэтэу зэхэохы. МэфэкIым игуфэбэныгъэ жьэу къапщэрэм хэлъэу зэхэошIэ. Пстэури зэIугушIохэзэ зэ­блэкIых. КIэлэцIыкIухэр зыщыджэгущтхэ, сурэтхэр зыщашIыщтхэ чIыпIабэ паркым къыдагъэуцуагъ. МэфэкIым изэхэщакIохэм пшъэрылъ шъхьаIэу яIагъэр зыныбжь хэкIотагъэхэми, сабыйхэми Iофтхьабзэр агу къинэжьынэу ашIыныр ары.\nЗэгурыIоныгъэ дахэ азыфагу илъэу илъэсыбэ зэдэзыгъэшIагъэхэ унагъохэр мэфэкIым къы­щы­хагъэщыгъэх. Мыщ фэдэ унэгъо 70-мэ «За любовь и вер­ность» зыфиIорэ медалымрэ шIухьафтынхэмрэ афагъэ­шъошагъэх.\nАдыгэ Республикэм IофшIэнымкIэ ыкIи социальнэ хэхъоныгъэмкIэ иминистрэу Мырзэ Джанбэч къызэриIуагъэмкIэ, Iофтхьабзэр анахьэу зыфэгъэзагъэр шъыпкъэныгъэ зэфыряIэу илъэсыбэрэ зэдэпсэугъэхэ унагъохэр къыхэгъэщыгъэнхэр ары.\n— ТиныбжьыкIэхэм мыщ фэдэ унагъохэр щысэтехыпIэ афэхъунэу, унагъом мэхьанэу иIэр къагурыIоным Iофтхьабзэр фэIорышIэн фае, — къыIуагъ Мырзэ Джанбэч. — Унагъор сабыйхэмкIэ баеу, шъыпкъэ­ныгъэ зэфыряIэу, зэдырагъа­штэу псэухэ зыхъукIэ, мурадхэу щы­Iэныгъэм щыпхыращы­хэрэр нахь псынкIэу къадэ­хъущтых, ыпэкIэ лъыкIотэщтых.\nМэфэкIым щагъэшIуагъэхэм ащыщых зэшъхьэгъусэхэу Дачъэ Кемальрэ Зоерэ. Ахэм зы лъагъо зэдытетхэу илъэс 61-рэ зэдагъэшIагъ, кIэлитIу зэдапIугъ. Унэгъо зэгурыIожьым гукIэ­гъуныгъэр зэрилъапсэр ягущыIэ къыщыхагъэщы.\n— Илъэс 61-м къыкIоцI чIыпIэ къинэуи, такъикъ гушIуа­гъоуи тапэкIэ къикIыгъэр бэ, — къытфеIуатэ Зое. — Ау сыдигъуи тызэдэIужьыщтыгъэ. ШъхьэкIэфыныгъэ зэфытиIэу тызэдэпсэугъ. Зым гупшысэу иIэр зэхэтхыныр, ар къызэрэддэхъущтым титIуи тызэгъусэу тыфэкIоныр тишэныгъ. Амалэу тиIэмкIэ тызэдеIэжьыщтыгъэ, тиунагъо ихахъо нахьыбэ зэ­рэ­хъущтым тыпылъыгъ.\nНэIуасэ зэрэзэфэхъугъэхэр зэшъхьэгъусэхэм ащыгъупша­гъэп, непэм фэдэу зэкIэ агу къэкIыжьы. НыбжьыкIитIур зэгъунэгъу щагухэм ащыпсэущтыгъэх. Янасып зэрэзэхэлъым ихьатыркIэ ахэр нэIуасэ зэфэ­хъугъэх. Пшъашъэм идэ­хагъэ Кемаль псынкIэу ынаIэ тыри­дзагъ. Илъэсрэ ныкъорэ зэ­лъы­кIуагъэхэу, 1958-рэ илъэ­сым гъэтхапэм и 30-м псэогъу зэ­фэхъугъэх.\n— Илъэсэу къызэтынэкIы­гъэ­хэм сафызэкIэплъэжьмэ, на­­сыпышIоу зысэлъытэжьы, — игущыIэ лъегъэкIуатэ Зое. — Хэтрэ бзылъфыгъи ыгукIэ зызфищэирэр иунагъо рэхьатныгъэ илъынэу, илъфыгъэхэм шъхьэ­кIэфэныгъэ къафашIэу ыпIунхэр ары. Тиунагъо ащ фэдэу сэлъытэ ыкIи ащ се­гъэгушхо.\nIэшъынэ Мосэрэ Саретрэ гуфэбэныгъэ зэфыряIэу зызэ­дэпсэухэрэр илъэс 39-рэ хъу-\nгъэ. АIэ зэкIэдзагъэу, шъхьэ­кIэфэныгъэ зэфыряIэу щыIэ­ныгъэм илъагъо къырэкIох. Зэ­шъхьэгъусэхэм пшъэшъитф зэдапIугъ, ахэм къакIэхъухьа­жьыгъэ пхъорэлъфхэм ящысэтехыпIэхэу ашъхьагъ итых.\nИлъэсипшI пчъагъэ зэдэзыгъэшIагъэхэ зэшъхьэгъусэхэр ныбжьыкIэхэмкIэ щысэтехыпIэх. Мыщ фэдэ унагъохэм акIы­рыплъынхэу мэфэкIым къы­рагъэблэгъэгъэ ныбжьыкIэхэм агу пытэу ахэр раубытагъэхэу къытшIошIы.\nАлександра ыкIи Виктор Маркеловхэм мэфэ заулэкIэ узэкIэ­Iэбэжьмэ, унагъо зэда­шIэнэу ра­гъэжьагъ. Непэрэ щыIакIэм диштэу, ахэр ИнтернетымкIэ нэ­­Iуасэ зэфэхъугъэх. Нэужым къызэрэчIэкIыгъэмкIэ, зэгъу­нэ­гъоу псэущтыгъэх. Зинасып зэ­­хэлъ ныбжьыкIитIумэ гуфэ­бэ­ны­гъэ псынкIэу зэфыряIэ хъугъэ.\n— Бэдзэогъум и 6-м псэогъу тызэфэхъугъ. Илъэсыбэ зэдэзыгъэшIагъэхэ унагъохэм непэ такIырэплъы, — къытфаIуатэ Александра ыкIи Виктор Маркеловхэм. — ЗэгурыIоныгъэр, шъхьэкIэфэныгъэр, гуфэбэныгъэр тиIэпыIэгъухэу едгъэжьэ-\nгъэ унагъор зэдгъэфэщт.\nМэфэкI Iофтхьабзэр твор­че­скэ коллективхэм, артист цIэ­рыIохэм лъагъэкIотагъ. Паркым къекIолIэгъэ пстэуми яуахъ­тэ гъэшIэгъонэу зыщагъэкIощтхэ зэнэкъокъухэр, джэгукIэхэр афы­­зэхащагъэх.